Broj: 711-I-1939-P-230/22-02-24

Zagreb, 19. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Valentine Horvat, pročelnice Upravnog odjela za opće, pravne i tehničke poslove Grada Samobora,** za davanjem očitovanja Povjerenstva, na 168. sjednici održanoj dana 19. travnja 2022.g. daje sljedeće

**OČITOVANJE**

1. **Nije u suprotnosti sa odredbama ZSSI-a da se gradonačelnici i zamjeniku gradonačelnice Grada Samobora uz plaću za obnašanje navedenih dužnosti isplaćuje i naknada za topli obrok, ako je to pravo za njih propisano zakonom ili općim aktom donesenim na temelju zakona.**
2. **Gradonačelnica i zamjenik gradonačelnice Grada Samobora mogu 24 sata dnevno koristiti službeno vozilo ako je to propisano zakonom ili općim aktom donesenim na temelju zakona, pri čemu treba voditi računa da prilikom korištenja službenog vozila ne dođe do zlouporabe prava obveznika, jer bi isto predstavljalo povredu odredaba ZSSI/21-a.**

Obrazloženje

Zahtjev za očitovanjem Povjerenstva podnijela je Valentina Horvat, pročelnica Upravnog odjela za opće, pravne i tehničke poslove Grada Samobora. U Povjerenstvu zahtjev je zaprimljen 13. travnja 2022. godine pod poslovnim brojem 711-U-4157-P-230/22-01-1, povodom kojeg se vodi predmet broj P-230/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici navedenog Zakona.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica postavlja upit smatra li se korištenje službenog vozila u privatne svrhe i isplata naknade za topli obrok gradonačelnici i zamjeniku gradonačelnice dodatnom naknadom za obavljanje javne dužnosti te je li isto u suprotnosti s odredbom članka 7. ZSSI/21-a.

Člankom 5. stavkom 1. točkom 2. ZSSI/21 propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21 propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojim je zabranjeno primiti dodatnu naknadu za obnašanje javne dužnosti, tumači da obveznica istodobno uz primanje plaće za obnašanje javne dužnosti može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na naknadu za topli obrok, stoga nije suprotno odredbama ZSSI/21-a da gradonačelnik i zamjenica gradonačelnika Grada Samobora, kao obveznici u smislu navedene zakonske odredbe, uz plaću za obnašanje ovih dužnosti prime naknadu za topli obrok, ako je to propisano zakonom ili općim aktom donesenim na temelju zakona.

U odnosu na korištenje službenog automobila isto je povezano sa stvarnim troškovima prijevoza koji nastaju u obnašanju javne dužnosti, slijedom čega se ne radi o zabranjenoj dodatnoj naknadi u smislu navedene zakonske odredbe. Stoga bi gradonačelnica i zamjenik gradonačelnice mogli koristiti službeni automobil 24 sata dnevno ako je to propisano zakonom ili drugim podzakonskim općim aktom.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga gradonačelnica i zamjenik gradonačelnice mogu koristiti službeno vozilo primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti gradonačelnice i zamjenika gradonačelnice.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznici koristili službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI/21-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana